ครม.พิจารณาแหล่งเงินทุนโครงสร้างพื้นฐาน-มาตรการช่วย SMEs ระยะ 2
ครม.พิจารณาแหล่งเงินทุนโครงสร้างพื้นฐาน-มาตรการช่วย SMEs ระยะ 2
20 ต.ค. 2558

ผู้สื่อข่าวรายงานว่า การประชุมคณะรัฐมนตรีวันนี้ พล.อ.ประยุทธ์ จันทร์โอชา นายกรัฐฒนตรี และหัวหน้าคณะรักษาความสงบแห่งชาติ(คสช.) เป็นประธาน โดยจะมีวาระการพิจารณาที่สำคัญ เช่น กระทรวงคมนาคม จะเสนอแผนพัฒนายุทธศาสตร์โครงสร้างพื้นฐานทางถนนและราง เพื่อเป็นการเชื่อมโยงระบบการคมนาคมของไทยกับประเทศเพื่อนบ้าน และจะเสนอแนวทางหาแหล่งเงินทุนโครงสร้างพื้นฐานประเทศ ระยะเร่งด่วนปี 2558-2560 รวม 19 โครงการ
นอกจากนี้ กระทรวงคมนาคมจะเสนอร่างพ.ร.บ.เวนคืนอสังหาริมทรัพย์ เพื่อสร้างทางพิเศษศรีรัช – วงแหวนรอบนอกกรุงเทพมหานคร ในท้องที่อำเภอบางกรวย จังหวัดนนทบุรี และเขตทวีวัฒนา เขตตลิ่งชัน เขตบางพลัด เขตบางกอกน้อย เขตบางซื่อ และเขตจตุจักร กรุงเทพมหานคร
กระทรวงอุตสาหกรรม จะเสนอมาตรการช่วยเหลือผู้ประกอบการวิสาหกิจขนาดกลางและขนาดย่อม(SMEs) ระยะที่ 2 ซึ่งรายละเอียดจะเป็นแผนการที่ช่วยเหลือ และสร้างความเข้มแข็งให้ผู้ประกอบการ SMEs อย่างเป็นรูปธรรม
กระทรวงเกษตรและสหกรณ์ เสนอขออนุมัติขยายระยะเวลาการชำระคืนเงินยืมกองทุนสงเคราะห์เกษตรกร โครงการสนับสนุนสินเชื่อเพื่อจัดหาปัจจัยการผลิตทางการเกษตรแก่สถาบันเกษตรกร โครงการส่งเสริมการให้บริการเครื่องจักรกลทางการเกษตรเพื่อลดต้นทุนสมาชิก
ศูนย์บัญชาการแก้ไขปัญหาการทำประมงผิดกฎหมาย(ศปมผ.) จะเสนอคณะรัฐมนตรีเพื่อขออนุมัติงบกลาง จำนวน 228.5 ล้านบาท เพื่อเยียวยาเรือประมงที่ต้องหยุดออกเรือเกือบ 5 พันลำ จากการแก้ปัญหา IUU พร้อมทั้งเตรียมการความพร้อมการตรวจสอบของ EU
กระทรวงทรัพยากรธรรมชาติและสิ่งแวดล้อม จะขออนุมัติการจัดทำและลงนามในบันทึกความเข้าใจว่าด้วยความร่วมมือด้านทรัพยากรน้ำ ระหว่างกระทรวงทรัพยากรน้ำแห่งสาธารณรัฐประชาชนจีน และกระทรวงทรัพยากรธรรมชาติและสิ่งแวดล้อมแห่งราชอาณาจักรไทย
นอกจากนี้ ยังที่ประชุมครม.จะมีการพิจารณาวาระอื่นๆ ที่น่าสนใจ เช่น สภาความมั่นคงแห่งชาติ(สมช.) เสนอร่าง พ.ร.บ.สภาความมั่นคงแห่งชาติ, ร่างกฎกระทรวงว่าด้วยหลักเกณฑ์ วิธีการ และเงื่อนไขการจดทะเบียนการประกอบธุรกิจทวงถามหนี้, กระทรวงการคลัง เสนอการปรับปรุงมาตรการภาษีเพื่อส่งเสริมการจัดตั้งสำนักงานใหญ่ข้ามประเทศ, สำนักงานคณะกรรมการสิทธิมนุษยชนแห่งชาติ(กสม.)เสนอรายงานผลการตรวจสอบการละเมิดสิทธิมนุษยชน กรณีชาวโรฮิงญาที่เดินทางเข้ามาในประเทศไทย และกรณีสังหารหมู่แรงงานข้ามชาติชาวกะเหรี่ยงสัญชาติพม่า
 